《谢淮南徐巨源寄酒》
宋代·王洋

淮南有酒谁人得，分饷东吴无酒客。
应怜蔀屋寒气多，倍费行厨春色力。
人道使君宜在朝，我视使君宜逍遥。
已闻财计免催索，况是闾阎安教条。
增秩赐金古亦有，且留使君与淮叟。
玉隆香火幸留人，年年要饮淮南酒。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。